Padwerk op N14 frustreer | Netwerk24
Padwerk op N14 frustreer
Deur Johan Pietersen, Linden 19 November 2018 00:00
David Makhura, premier van Gauteng, en Ismael Vadi, 'n lid van die uitvoerende komitee, het in Julie 2015 aangekondig dat R295 miljoen begroot is vir die opgradering van die N14-snelweg tussen Krugersdorp en Pretoria en motoriste versoek om geduld aan die dag te lê met die gebruik van die snelweg in hierdie tyd.
Dis meer as drie jaar gelede.
Nadat daar kort ná die aankondiging inderdaad begin is met die projek, was die meeste motoriste wat die snelweg gebruik aanvanklik heel opgewonde oor die manier waarop dit aangepak is en het gehoop dit sou binne 'n billike tyd afgehandel word.
Groot was my teleurstelling egter die afgelope week toe ek die snelweg na Pretoria gebruik het en agtergekom het die projek sloer steeds en is baie ver van afgehandel.
Wat my die meeste frustreer, is dat daar voortdurend op baie lang seksies van die roete, in albei rigtings, padwerke is wat nie afgehandel word voordat daar aan nóg 'n nuwe seksie begin word nie. Hoekom word die taak op so 'n manier aangepak om normale verkeersvloei te belemmer? Nou sit al die motoriste op 'n baie groot deel van die snelweg in groot ongerief met blootstelling aan groot risiko.